ฉบับที่ 19 / 2559

 วันที่ 10 สิงหาคม 2559

**กรมธนารักษ์เปิดจองและจำหน่ายจ่ายแลกเหรียญเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ เนื่องในโอกาสพระราชพิธีมหามงคลเฉลิมพระชนมพรรษา 7 รอบ 12 สิงหาคม 2559**

กรมธนารักษ์เปิดจองและจำหน่ายจ่ายแลกเหรียญกษาปณ์ที่ระลึก เหรียญที่ระลึก และเหรียญที่ระลึกประดับแพรแถบเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ เนื่องในโอกาสพระราชพิธีมหามงคลเฉลิมพระชนมพรรษา 7 รอบ 12 สิงหาคม 2559

 วันนี้ (10สิงหาคม 2559) นายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า ในปีมหามงคลยิ่ง 2559 นี้ เป็นปีที่สมเด็จพระนางเจ้าสิริกิติ์ พระบรมราชินีนาถ ทรงเจริญพระชนมพรรษา 7 รอบ ในวันที่ 12 สิงหาคม 2559 กรมธนารักษ์ได้จัดทำเหรียญกษาปณ์ที่ระลึก เหรียญที่ระลึก และเหรียญที่ระลึกประดับแพรแถบเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ เนื่องในโอกาสพระราชพิธีมหามงคลเฉลิม พระชนมพรรษา 7 รอบ 12 สิงหาคม 2559 เพื่อเฉลิมพระเกียรติ และถวายพระพรชัยมงคลให้แผ่ไพศาล ทั้งภายในประเทศและนานาประเทศ ตลอดจนน้อมนำจิตใจของปวงชนชาวไทย ให้แสดงความกตัญญูกตเวที และความจงรักภักดี อีกทั้งสำนึกในพระมหากรุณาธิคุณที่ทรงมีต่อพสกนิกรโดยจัดทำเหรียญที่ระลึกเฉลิมพระเกียรติดังกล่าว ประกอบด้วย **เหรียญกษาปณ์ที่ระลึกทองคำขัดเงา** ชนิดราคา 16,000 บาท **จำหน่ายราคาเหรียญละ 30,000 บาท เหรียญกษาปณ์ที่ระลึกเงินขัดเงา** ชนิดราคา 800 บาท **จำหน่ายราคาเหรียญละ 1,600 บาท เหรียญกษาปณ์โลหะสีขาว (ทองแดงผสมนิกเกิล)** ชนิดราคา 50 บาท **จ่ายแลกราคาเหรียญละ 50 บาท เหรียญที่ระลึกทองคำขัดเงา จำหน่ายราคาเหรียญละ 550,000 บาท เหรียญที่ระลึกทองคำประเภทธรรมดาจำหน่ายราคาเหรียญละ 20,000 บาท เหรียญที่ระลึกเงินรมดำพ่นทรายพิเศษ จำหน่ายราคาเหรียญละ 1,500 บาท เหรียญที่ระลึกทองแดงรมดำพ่นทราย จำหน่ายราคาเหรียญละ 100 บาท และเหรียญที่ระลึกประดับแพรแถบ ชนิดบุรุษ และชนิดสตรี จำหน่ายราคาเหรียญละ 1,600 บาท**

 อธิบดีกล่าวต่อว่าเหรียญที่ระลึกเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ เนื่องในโอกาสพระราชพิธีมหามงคลเฉลิมพระชนมพรรษา 7 รอบ 12 สิงหาคม 2559 กรมธนารักษ์จัดทำด้วยความตั้งใจ สวยงาม และประณีตบรรจงเหมือนดังเช่นเหรียญที่ระลึกในวาระโอกาสสำคัญต่างๆ ที่ผ่านมาโดยรายได้จากการจำหน่ายเหรียญที่ระลึกฯ หลังหักค่าใช้จ่ายต่างๆ แล้ว จะนำขึ้นทูลเกล้าทูลกระหม่อมถวาย เพื่อทรงใช้สอยตาม พระราชอัธยาศัย

โดยเหรียญกษาปณ์ที่ระลึกชนิดทองคำ และเงิน และเหรียญที่ระลึกทุกประเภทมีกำหนดเปิดรับจอง ตั้งแต่วันที่ ๑๑ สิงหาคม ๒๕๕๙ ถึงวันที่ ๙ กันยายน ๒๕๕๙ สถานที่รับจอง ดังนี้

* สำนักทรัพย์สินมีค่าของแผ่นดินในพระบรมมหาราชวัง ถนนหน้าพระลานกรุงเทพฯ
* หน่วยรับและจ่ายแลกเหรียญกษาปณ์กรมธนารักษ์ ซอยอารีย์สัมพันธ์ ถนนพระราม 6 กรุงเทพฯ
* หน่วยรับและจ่ายแลกเหรียญกษาปณ์ กรมธนารักษ์ ถนนจักรพงษ์ กรุงเทพฯ
* หน่วยรับและจ่ายแลกเหรียญกษาปณ์ สำนักบริหารเงินตรา ถนนพหลโยธิน จังหวัดปทุมธานี
* ศาลาธนารักษ์ 1 ถนนราชดำเนิน อำเภอเมือง จังหวัดเชียงใหม่
* ศาลาธนารักษ์ 2 ศาลากลางจังหวัด (หลังเก่า) อำเภอเมือง จังหวัดสงขลา
* สำนักงานธนารักษ์พื้นที่ 76 พื้นที่ ทุกจังหวัดทั่วประเทศ

 -2-

สำหรับเหรียญกษาปณ์ที่ระลึกโลหะสีขาว (ทองแดงผสมนิกเกิล) ชนิดราคา 50 บาทจะจ่ายแลกตั้งแต่วันที่๑๑ สิงหาคม พ.ศ. 2559 เป็นต้นไปและเหรียญที่ระลึกประดับแพรแถบขณะนี้ได้เปิดจำหน่ายแล้ว **ส่วนกลาง**สำนักทรัพย์สินมีค่าของแผ่นดิน ในพระบรมมหาราชวัง ถนนหน้าพระลานกรุงเทพฯ หน่วยรับและจ่ายแลกเหรียญกษาปณ์ กรมธนารักษ์ ถนนจักรพงษ์ กรุงเทพฯ หน่วยรับและจ่ายแลกเหรียญกษาปณ์ กรมธนารักษ์ ซอยอารีย์สัมพันธ์ ถนนพระราม 6 กรุงเทพฯ หน่วยรับและจ่ายแลกเหรียญกษาปณ์ สำนักบริหารเงินตรา ถนนพหลโยธิน จังหวัดปทุมธานี **ส่วนภูมิภาค** ศาลาธนารักษ์ 1 ถนนราชดำเนิน อำเภอเมือง จังหวัดเชียงใหม่ ศาลาธนารักษ์ 2ศาลากลางจังหวัด (หลังเก่า) อำเภอเมือง จังหวัดสงขลา สำนักงานธนารักษ์พื้นที่ 76 พื้นที่ ทุกจังหวัดทั่วประเทศ และจำหน่ายผ่านทางระบบ www.treasury.go.th

ทั้งนี้ กำหนดรับเหรียญประมาณเดือนธันวาคม 2559 ณ สถานที่รับจองที่กำหนดไว้ หากมีการเปลี่ยนแปลงจะแจ้งให้ทราบภายหลัง

 ผู้สนใจสอบถามรายละเอียดเพิ่มเติมได้ที่ สำนักบริหารเงินตรา โทร.0 2565 7966 และส่วนประชาสัมพันธ์ สำนักงานเลขานุการกรม โทร.0 2278 5641

 \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

กรมธนารักษ์เป็นหน่วยงานภาครัฐที่มีความสำคัญในการขับเคลื่อนทางระบบเศรษฐกิจของประเทศ ซึ่งบทบาทภารกิจหนึ่งที่สำคัญก็คือการผลิตเหรียญกษาปณ์ ไม่ว่าจะเป็นเหรียญกษาปณ์หมุนเวียน เหรียญกษาปณ์ที่ระลึก และเหรียญที่ระลึกในโอกาสต่างๆ โดยเฉพาะโอกาสอันเป็นมหามงคลยิ่งของสถาบันพระมหากษัตริย์ และพระบรมวงศานุวงศ์ทุกพระองค์ โดยที่ผ่านมาในช่วงวาระมหามงคลเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ กรมธนารักษ์ได้เคยจัดทำเหรียญเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ เนื่องในโอกาสพระราชพิธีมหามงคลเฉลิมพระชนมพรรษา 80 พรรษา มาแล้ว